Charl du Plessis betower luisteraars en gehoor - Innibos
As die gehoor drie lukrake liedjies opnoem en die kunstenaar, sonder om te dink, "Pink Panther", "Take Five" en "Happy Birthday" in een meesterlike klavier-uitvoering kan saamsnoer, is hy 'n meester van sy talent en die instrument wat hy bespeel. Charl du Plessis se konsert tydens die vierde Innibos In jou Huis-konsert by gasheer Riaan Loubser se huis het die klein, intieme gehoor op hul stoele vasgenael gehou. Hy het met sy gemaklike aanslag die klawers laat leef met klassieke, jazz en selfs 'n tango- en rock nommertjie of twee.
Charl het tussen sy items deur staaltjies uit sy kinderlewe vertel, en ook gepraat oor die wonderlike krag wat musiek het om mense gesond te maak. "Musici – en eintlik almal in die kunste – is in der waarheid ook essensiële werkers," het hy gesê. "Dit is daarom besonder hartseer dat die Covid-19 pandemie en die gepaardgaande inperkings juis hiérdie groep mense so hard geslaan het." Hy het kykNET, Radio Laeveld en Innibos bedank vir die geleentheid om te kon optree, al is dit voor 'n klein gehoor. Hy was verheug dat daar duisende mense was wat ook op 100.5FM na die konsert kon luister. Luisteraars het tydens die vertoning boodskappe na die stasie gestuur en almal was dit eens dat die konsert 'n groot sukses was.
Charl du Plessis het bekenheid verwerf vir sy Baroqueswing klavieruitvoerings saam met die Charl du Plessis Trio, waarvoor hy al twee SAMAS gewen het. Hy was die eerste pianis wat 'n klavierkonsert bo-op tafelberg aangebied het. Charl is een van slegs 5 Suid Afrikaanse Steinway-kunstenaars en is al vir die afgelope 20 jaar Nataniël se amptelike begeleier by al sy optredes.
Die gaste wat die konsert bygewoon het, is met 'n heerlike hoenderkerrie en Gluhwein bederf en almal het die aand terdeë geniet.
Die volgende In jou Huis-konsert vind op 31 Julie plaas wanneer Jak de Priester aan die beurt is. Almal wat graag na Jak se nuwe en ou bekende treffers wil luister kan om 19:00 inskakel op 100.5FM.